ຕາມຂ່າວຂອງ KPL.net.la: ສຳເລັດເປັນທີ່ຮຽບຮ້ອຍການແລກປ່ຽນ ສິລະປະວັດທະນະທຳ ໃນຫົວຂໍ້ “ຫວນຄືນນ້ຳໃຈສາມັກຄີ ມິດຕະພາບແບບພິເສດ ລາວ-ຫວຽດນາມ”
ຕາມຂ່າວຂອງ KPL.net.la: ສຳເລັດເປັນທີ່ຮຽບຮ້ອຍການແລກປ່ຽນ ສິລະປະວັດທະນະທຳ ໃນຫົວຂໍ້ “ຫວນຄືນນ້ຳໃຈສາມັກຄີ ມິດຕະພາບແບບພິເສດ ລາວ-ຫວຽດນາມ” ທີ່ບັນດານັກສິລະປິນ 2 ຊາດ ຜັດປ່ຽນກັນຂຶ້ນສະແດງ ເທິງເວທີກາງແຈ້ງ ຢູ່ເທສະບານແຂວງເຊີນລາ ສສ ຫວຽດນາມ ເມື່ອທ້າຍເດືອນເມສາ ຜ່ານມາ. ບໍ່ວ່າ ຈະເປັນບົດຟ້ອນ, ຮ້ອງເພງລວມໝູ່, ຮ້ອງດ່ຽວ ແລະ ອື່ນໆ ລ້ວນແຕ່ສ່ອງແສງໃຫ້ເຫັນເຖິງ ມູນເຊື້ອຄວາມສາມັກຄີພິເສດ ແລະ ການພົວພັນຮ່ວມມືຊ່ວຍເຫລືອເຊິ່ງກັນ ແລະ ກັນ ຂອງສອງ ພັກ- ລັດ ປະຊາຊົນ ກໍຄືສະພາແຫ່ງຊາດ ສອງປະເທດ.
ທ່ານນາງ ປານີ ຢາທໍ່ຕູ້ ປະທານສະພາແຫ່ງຊາດລາວ ກ່າວວ່າ: ໂອກາດອັນສະຫງ່າລາສີ ແລະ ມີຄວາມໝາຍ ອັນສຳຄັນນີ້, ຂ້າພະເຈົ້າຂໍນຳເອົາມິດຈິດມິດໃຈ ຄວາມສາມັກຄີຮັກແພງອັນດູດດື່ມ ຂອງປະຊາຊົນລາວຕໍ່ ປະຊາຊົນຫວຽດນາມອ້າຍນ້ອງ ເວົ້າລວມ; ເວົ້າສະເພາະປະຊາຊົນແຂວງ ເຊີນລາ ທຸກທົ່ວໜ້າ. ເພື່ອຮັດແໜ້ນ ຄວາມສາມັກຄີອັນເປັນມູນເຊື້ອ ແລະ ຫວນຄືນສູ່ຕົ້ນກຳເນີດ ແຫ່ງຄວາມສາມັກຄີພິເສດ ລາວ-ຫວຽດນາມ, ພວກຂ້າພະເຈົ້າໄດ້ນຳເອົາ ລາຍການ ສິລະປະ ວັນນະຄະດີ ຈຳນວນໜຶ່ງ ທີ່ສ່ອງແສງເຖິງເອກະລັກວັດທະນະທຳ ຂອງປະຊາຊົນລາວບັນດາເຜົ່າ ກໍຄືມູນເຊື້ອສາຍພົວພັນມິດ ຕະພາບຂອງສອງປະເທດ ມາຮ່ວມສະແດງນຳເພື່ອນສະຫາຍຫວຽດນາມ. ນີ້ເປັນຄືນແຫ່ງມິດຕະພາບອັນດູດດື່ມ ແລະ ຄວາມຊົງຈຳທີ່ເລິກເຊິ່ງ ຂອງຄະນະຜູ້ແທນທັງສອງປະເທດ ແລະ ປະຊາຊົນແຂວງເຊີນລາ ພ້ອມທັງປະຊາຊົນລາວ-ຫວຽດນາມ.
ປະທານສະພາແຫ່ງຊາດລາວກ່າວວ່າ: ການແລກປ່ຽນສິລະປະວັດທະນະທຳແມ່ນໜຶ່ງໃນກິດຈະກຳສຳຄັນ ຂອງກອງປະຊຸມ “ສາຍພົວພັນຮ່ວມມືລະຫວ່າງ ສອງສະພາແຫ່ງຊາດ ລາວ-ຫວຽດນາມ, ຄວາມສາມມັກຄີມິດຕະພາບ” ແລະ ການ ເຄື່ອນໄຫວຕ່າງໆ ເນື່ອງໃນໂອກາດສະເຫຼີມສະຫຼອງ ວັນສ້າງຕັ້ງສາຍພົວພັນການທູດ ຂອງສອງປະເທດ ຄົບຮອບ 50 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 35 ປີ ເຊິ່ງຈັດຂຶ້ນຢູ່ບົນດິນແດນແຂວງ ເຊີນລາທີ່ງົດງາມ, ຮັກແຂກແພງຄົນ,ເປັນແຂວງທີ່ມີມູນເຊື້ອປະຕິວັດອົງອາດກ້າຫານ ແລະ ພົວພັນສະໜິດແໜ້ນ ກັບການປະຕິວັດ ແຕ່ເລີ່ມຕົ້ນຈົນເຖິງປັດຈຸບັນ.